ПСАЛТИРЬ

Молитвы перед началом чтения Псалтири

Священник начинает:

Благословен Бог наш, всегда́, ны́не и при́сно, и во ве́ки веко́в.

Если нет священника, начинаем:

Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас. Аминь.

Молитва Святому Духу

Царю́ Небе́сный, Уте́шителю, Ду́ше и́стины, Иже везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

Трисвятое

Святы́й Бо́же, Святы́й Крепкий, Святы́й Безсме́ртный, поми́луй нас. (Читается трижды, с крестным знамением и поясным поклоном)

Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.

Молитва ко Пресвятой Троице

Пресвята́я Тро́ице, поми́луй нас; Го́споди, очисти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

Го́споди, поми́луй. (Трижды) Слава, и ныне:[1]

Молитва Господня

Отче наш, Иже еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

Тропари сия, глас 6-й:

Поми́луй нас, Го́споди, поми́луй нас, вся́каго бо отве́та недоуме́юще, сию́ Ти моли́тву я́ко Влады́це гре́шнии прино́сим: поми́луй нас.

Слава: Честно́е проро́ка Твоего́, Господи, торжество́, Не́бо Це́рковь показа́, с челове́ки лику́ют А́нгели. Того́ моли́твами, Христе́ Бо́же, в мире упра́ви живо́т наш, да пое́м Ти: Аллилу́иа.

И ныне: Мно́гая мно́жества моих, Богоро́дице, прегреше́ний, к Тебе прибего́х, Чи́стая, спасе́ния тре́буя: посети́ немощству́ющую мою ду́шу и моли́ Сы́на Твоего́ и Бо́га на́шего да́ти ми оставле́ние, я́же соде́ях лю́тых, Еди́на Благослове́нная.

Го́споди, поми́луй. (40 раз)

Молитва Святей Живоначальней Троице

Всесвята́я Тро́ице, Бо́же и Соде́телю всего́ ми́ра, поспеши́ и напра́ви се́рдце мое́, нача́ти с ра́зумом и конча́ти де́лы благи́ми богодухнове́нныя сия́ кни́ги, я́же Святы́й Дух усты́ Дави́довы отры́гну, и́хже ны́не хощу́ глаго́лати аз, недосто́йный, разуме́я же свое́ неве́жество, припа́дая молю́ся Ти, и е́же от Тебе́ по́мощи прося́: Го́споди, упра́ви ум мой и утверди́ се́рдце мое, не о глаго́лании усте́н стужа́ти си, но о ра́зуме глаго́лемых весели́тися, и пригото́витися на творе́ние до́брых дел, я́же учу́ся, и глаго́лю: да до́брыми де́лы просвеще́н, на суди́щи десны́я Ти страны́ прича́стник бу́ду со все́ми избра́нными Твои́ми.

И ны́не, Влады́ко, благослови́, да воздохну́в от се́рдца, и язы́ком воспою́, глаго́ля си́це:

Прииди́те, поклони́мся Царе́ви на́шему Богу.

Прииди́те, поклони́мся и припаде́м Христу́, Царе́ви на́шему Богу.

Прииди́те, поклони́мся и припаде́м Самому́ Христу́, Царе́ви и Богу на́шему.

Теперь немного подожди, пока не утихнут все чувства и тогда начинай без спешки и лености, с умилением и сокрушенным сердцем. Читай «Блажен муж…» тихо и разумно, со вниманием, и не торопясь, чтобы и умом понимать что произносишь.

Кафисма первая

Псалом Давиду, не надпи́сан у еврей, 1

¹Блаже́н муж, и́же не и́де на сове́т нечести́вых и на пути́ гре́шных не ста, и на седа́лищи губи́телей не се́де, ²но в зако́не Госпо́дни во́ля его, и в зако́не Его поучи́тся день и нощь. ³И бу́дет я́ко дре́во, насажде́нное при исхо́дищих вод, е́же плод свой даст во вре́мя свое́, и лист его не отпаде́т, и вся, ели́ка а́ще твори́т, успе́ет. ⁴Не та́ко нечести́вии, не та́ко, но я́ко прах, его́же возмета́ет ветр от лица́ земли́. ⁵Сего́ ра́ди не воскре́снут нечести́вии на суд, ниже́ гре́шницы в сове́т пра́ведных. ⁶Я́ко весть Госпо́дь путь пра́ведных, и путь нечести́вых поги́бнет.

Псалом Давиду, 2

¹Вску́ю шата́шася язы́цы, и лю́дие поучи́шася тще́тным? ²Предста́ша ца́рие зе́мстии, и кня́зи собра́шася вку́пе на Го́спода и на Христа́ Его. ³Расто́ргнем у́зы их и отве́ржем от нас и́го их. ⁴Живы́й на Небесе́х посмее́тся им, и Госпо́дь поруга́ется им. ⁵Тогда́ возглаго́лет к ним гне́вом Своим и я́ростию Cвое́ю смяте́т я́. ⁶Аз же поста́влен есмь Царь от Него над Сио́ном, горо́ю свято́ю Его, ⁷возвеща́яй повеле́ние Госпо́дне. Госпо́дь рече́ ко Мне: Сын Мой еси́ Ты, Аз днесь роди́х Тя. ⁸Проси́ от Мене́, и дам Ти язы́ки достоя́ние Твое, и одержа́ние Твое́ концы́ земли́. ⁹Упасе́ши я́ жезло́м желе́зным, я́ко сосу́ды скуде́льничи сокруши́ши я́. ¹⁰И ны́не, ца́рие, разуме́йте, накажи́теся вси судя́щии земли́. ¹¹Рабо́тайте Го́сподеви со стра́хом и ра́дуйтеся Ему с тре́петом. ¹²Приими́те наказа́ние, да не когда́ прогне́вается Господь, и поги́бнете от пути́ пра́веднаго, егда́ возгори́тся вско́ре я́рость Его. Блаже́ни вси наде́ющиися Нань.

¹Псалом Давиду, внегда́ отбега́ше от лица Авессало́ма, сына своего, 3

²Го́споди, что ся умно́жиша стужа́ющии ми? Мно́зи востаю́т на мя, ³мно́зи глаго́лют души́ моей: несть спасе́ния ему в Бо́зе его. ⁴Ты же, Го́споди, Засту́пник мой еси́, слава моя и вознося́й главу́ мою. ⁵Гла́сом мои́м ко Го́споду воззва́х, и услы́ша мя от горы́ святы́я Своея́. ⁶Аз усну́х, и спах, воста́х, я́ко Господь засту́пит мя. ⁷Не убою́ся от тем люде́й, о́крест напа́дающих на мя. ⁸Воскресни́, Го́споди, спаси́ мя, Бо́же мой, я́ко Ты порази́л еси́ вся вражду́ющыя ми всу́е: зубы гре́шников сокруши́л еси́. ⁹Госпо́дне есть спасе́ние, и на лю́дех Твоих благослове́ние Твое.

Слава:[2]

¹В конец, в песнех, псалом Давиду, 4

²Внегда́ призва́ти ми, услы́ша мя Бог пра́вды моея́, в ско́рби распространи́л мя еси́, уще́дри мя и услы́ши моли́тву мою. ³Сы́нове челове́честии, доко́ле тяжкосе́рдии? Вску́ю лю́бите суету́ и и́щете лжи? ⁴И уве́дите, я́ко удиви́ Господь преподо́бнаго Своего́: Госпо́дь услы́шит мя, внегда́ воззва́ти ми к Нему. ⁵Гне́вайтеся, и не согреша́йте, я́же глаго́лете в сердца́х ва́ших, на ло́жах ваших умили́теся. ⁶Пожри́те же́ртву пра́вды и упова́йте на Го́спода. ⁷Мно́зи глаго́лют: кто яви́т нам блага́я? Зна́менася на нас свет лица́ Твоего, Го́споди. ⁸Дал еси́ весе́лие в се́рдце мое́м: от плода́ пшени́цы, вина́ и еле́а своего умно́жишася. ⁹В ми́ре вку́пе усну́ и почи́ю, я́ко Ты, Го́споди, еди́наго на упова́нии всели́л мя еси́.

¹О насле́дствующем, псалом Давиду, 5

²Глаго́лы моя внуши́, Господи, разуме́й зва́ние мое. ³Вонми́ гла́су моле́ния моего́, Царю́ мой и Бо́же мой, я́ко к Тебе помолю́ся, Господи. ⁴Зау́тра услы́ши глас мой, зау́тра предста́ну Ти, и у́зриши мя. ⁵Я́ко Бог не хотя́й беззако́ния, Ты еси́: не присели́тся к Тебе лука́внуяй, ⁶ниже́ пребу́дут беззако́нницы пред очи́ма Твои́ма: возненави́дел еси́ вся де́лающыя беззако́ние. ⁷Погуби́ши вся глаго́лющыя лжу: му́жа крове́й и льсти́ва гнуша́ется Господь. ⁸Аз же мно́жеством ми́лости Твоея, вни́ду в дом Твой, поклоню́ся ко храму свято́му Твоему́, в стра́се Твоем. ⁹Го́споди, наста́ви мя пра́вдою Твое́ю, враг моих ра́ди испра́ви пред Тобою путь мой. ¹⁰Я́ко несть во усте́х их и́стины, се́рдце их су́етно, гроб отве́рст горта́нь их: язы́ки свои́ми льща́ху. ¹¹Суди́ им, Бо́же, да отпаду́т от мы́слей своих, по мно́жеству нече́стия их изри́ни я́, я́ко преогорчи́ша Тя, Го́споди. ¹²И да возвеселя́тся вси упова́ющии на Тя, во век возра́дуются, и всели́шися в них, и похва́лятся о Тебе лю́бящии имя Твое. ¹³Я́ко Ты благослови́ши пра́ведника, Господи: я́ко ору́жием благоволе́ния венча́л еси́ нас.

¹В конец, в песнех о осмо́м, псалом Давиду, 6

²Господи, да не я́ростию Твое́ю обличи́ши мене́, ниже́ гне́вом Твои́м нака́жеши мене́. ³Поми́луй мя, Го́споди, я́ко не́мощен есмь, исцели́ мя, Господи, я́ко смято́шася ко́сти моя. ⁴И душа́ моя смяте́ся зело́: и Ты, Господи, доко́ле? ⁵Обрати́ся, Господи, изба́ви ду́шу мою: спаси́ мя ра́ди ми́лости Твоея́. ⁶Я́ко не́сть в сме́рти помина́яй Тебе: во а́де же кто испове́стся Тебе? ⁷Утруди́хся воздыха́нием моим, измы́ю на вся́ку нощь ло́же мое, слеза́ми мои́ми посте́лю мою омочу́. ⁸Смяте́ся от я́рости о́ко мое, обетша́х во всех вразе́х моих. ⁹Отступи́те от мене́, вси де́лающии беззако́ние, я́ко услы́ша Господь глас пла́ча моего́: ¹⁰услы́ша Господь моле́ние мое, Господь моли́тву мою прия́т. ¹¹Да постыдя́тся и смяту́тся вси врази́ мои, да возвратя́тся и устыдя́тся зело́ вско́ре.

Слава:

¹Псалом Давиду, егоже воспе́т Го́сподеви о словесе́х Хуси́евых, сына Иемени́ина, 7

²Го́споди Бо́же мой, на Тя упова́х, спаси́ мя от всех гоня́щих мя и изба́ви мя: ³да не когда похи́тит я́ко лев ду́шу мою, не су́щу избавля́ющу, ниже́ спаса́ющу. ⁴Го́споди Бо́же мой, а́ще сотвори́х сие́, а́ще есть непра́вда в руку́ мое́ю, ⁵а́ще возда́х воздаю́щым ми зла, да отпаду́ у́бо от враг моих тощ. ⁶Да пожене́т убо враг ду́шу мою и да пости́гнет, и попере́т в зе́млю живо́т мой, и сла́ву мою в персть всели́т. ⁷Воскресни́, Господи, гне́вом Твоим, вознеси́ся в конца́х враг Твоих, и воста́ни, Господи Бо́же мой, повеле́нием, и́мже запове́дал еси́. ⁸И сонм людей обы́дет Тя, и о том на высоту́ обрати́ся. ⁹Господь су́дит лю́дем: суди́ ми, Го́споди, по пра́вде моей, и по незло́бе моей на мя. ¹⁰Да сконча́ется зло́ба гре́шных, и испра́виши пра́веднаго, испыта́яй сердца́ и утро́бы, Бо́же пра́ведно. ¹¹Помощь моя от Бога, спаса́ющаго пра́выя сердцем. ¹²Бог Суди́тель пра́веден и кре́пок, и долготерпели́в, и не гнев наводя́й на всяк день. ¹³Аще не обратите́ся, ору́жие Свое́ очи́стит, лук Свой напряже́ и угото́ва и́, ¹⁴и в нем угото́ва сосу́ды сме́ртныя, стре́лы Своя́ сгара́емым соде́ла. ¹⁵Се боле́ непра́вдою, зача́т боле́знь, и роди́ беззако́ние: ¹⁶ров изры́, и ископа́ и́, и паде́т в яму, ю́же соде́ла. ¹⁷Обрати́тся болезнь его на главу́ его, и на верх его непра́вда его сни́дет. ¹⁸Испове́мся Го́сподеви по пра́вде Его и пою и́мени Господа Вы́шняго.

¹В конец, о точи́лех, псалом Давиду, 8

²Господи, Господь наш, я́ко чу́дно имя Твое по всей земли́, я́ко взя́тся великоле́пие Твое превы́ше небес. ³Из уст младе́нец и ссу́щих соверши́л еси́ хвалу́, враг Твоих ра́ди, е́же разруши́ти врага и ме́стника. ⁴Я́ко узрю́ небеса, дела́ перст Твоих, луну и зве́зды, яже Ты основа́л еси́. ⁵Что есть человек, я́ко по́мниши его? Или́ сын человечь, я́ко посеща́еши его? ⁶Ума́лил еси́ его малым чим от А́нгел, славою и че́стию венча́л еси́ его. ⁷И поставил еси́ его над де́лы руку́ Твоею, вся покори́л еси́ под но́зе его. ⁸Овцы и волы́ вся, еще же и скоты́ польски́я, ⁹птицы небе́сныя, и рыбы морски́я, преходя́щыя стези́ морски́я. ¹⁰Господи, Господь наш, я́ко чу́дно имя Твое по всей земли́.

Слава:

Трисвятое. Пресвятая Троице… Отче наш…

Тропари́ сия́, глас 1-й:

В беззако́ниих зача́вся аз, блу́дный, не дерза́ю взира́ти на высоту Небесную, но, дерза́я на человеколю́бие Твое, зову: Бо́же, очи́сти мя, грешнаго, и спаси мя. Аще пра́ведник едва спасается, аз где явлю́ся, грешный? Тяготы́ и зноя дневна́го не понесо́х, но с нае́мники единонадеся́таго часа́ сопричти́ мя, Бо́же, и спаси мя.

Слава: Объя́тия Отча отве́рсти ми потщи́ся, блу́дно мое ижди́х житие́, на бога́тство неиждива́емое взира́яй щедро́т Твоих, Спа́се, ныне обнища́вшее мое да не пре́зриши сердце. Тебе бо, Господи, умиле́нием зову: согреших на Небо и пред Тобою.

И ныне: Упование христиан, Пресвятая Дево, Его́же родила́ еси́ Бога па́че ума же и сло́ва, непреста́нно моли с го́рними силами дати оставле́ние грехов нам всем и исправле́ние жития́, верою и любовию при́сно Тя чту́щим.

Господи, помилуй. (40 раз)

Молитва

Влады́ко Вседержи́телю, Непостижи́ме, начало света и преу́мная си́ло, и́же Ипоста́снаго Слова Отец и Единоси́льнаго Твоего Духа испусти́тель: милосе́рдныя ради милости и неизрече́нныя бла́гости не презре́вый челове́ческаго естества́, тмою греха содержи́маго, но Боже́ственными све́ты свяще́нных Твоих уче́ний, зако́ном и проро́ки свети́вый миру, последи́ же нам того Единоро́днаго Твоего Сына благоволи́вый пло́тию возсия́ти и ко осия́нию нас Твоего просвеще́ния наста́вити: да будут уши Твои вне́млюще гла́су моле́ния нашего, и да́руй нам, Бо́же, во бде́нном и тре́звенном се́рдце всю настоя́щаго жития нощь прейти́, ожида́ющым прише́ствия Сына Твоего и Бога нашего, Судии́ всех, да не возлежа́ще и спя́ще, но бо́дрствующе и воздви́жени в де́лание за́поведей Твоих обря́щемся и в радость Его совни́дем, иде́же пра́зднующих глас непреста́нный, и неизрече́нная сладость зря́щих Твоего лица добро́ту неизглаго́ланную. Я́ко Благ и Человеколю́бец Бог еси́, и Тебе славу возсыла́ем, Отцу и Сыну и Святому Духу, ныне и присно и во веки веков. Аминь.

Кафисма вторая

¹В конец, о тайных сына, псалом Давиду, 9

²Испове́мся Тебе, Го́споди, всем се́рдцем моим, пове́м вся чудеса Твоя. ³Возвеселю́ся и возра́дуюся о Тебе, пою имени Твоему, Вы́шний. ⁴Внегда возврати́тися врагу моему вспять, изнемо́гут и поги́бнут от лица Твоего. ⁵Я́ко сотвори́л еси́ суд мой, и прю мою, сел еси́ на Престоле, судя́й правду. ⁶Запретил еси́ язы́ком, и поги́бе нечестивый, имя его потреби́л еси́ в век и в век ве́ка. ⁷Врагу оскуде́ша ору́жия в конец, и гра́ды разруши́л еси́, поги́бе память его с шумом. ⁸И Господь во век пребыва́ет, угото́ва на суд Престо́л Свой, ⁹и Той суди́ти и́мать вселе́нней в правду, суди́ти и́мать лю́дем в правоте́. ¹⁰И бысть Господь прибе́жище убо́гому, помощник во благовре́мениих, в ско́рбех. ¹¹И да упова́ют на Тя зна́ющии имя Твое, я́ко не оста́вил еси́ взыска́ющих Тя, Господи. ¹²Пойте Го́сподеви, живу́щему в Сионе, возвести́те во язы́цех начина́ния Его. ¹³Я́ко взыска́яй кро́ви их помяну́, не забы́ зва́ния убо́гих. ¹⁴Поми́луй мя, Го́споди, виждь смирение мое от враг моих, вознося́й мя от врат сме́ртных. ¹⁵Я́ко да возвещу́ вся хвалы Твоя во врате́х дще́ре Сиони, возра́дуемся о спасении Твоем. ¹⁶Углебо́ша язы́цы в па́губе, ю́же сотвори́ша, в се́ти сей, ю́же скры́ша, увязе́ нога их. ¹⁷Зна́емь есть Госпо́дь судьбы́ творяй, в де́лех руку́ Своею увязе́ гре́шник. ¹⁸Да возвратя́тся грешницы во ад, вси язы́цы забыва́ющии Бога. ¹⁹Я́ко не до конца забве́н бу́дет нищий, терпение убогих не погибнет до конца. ²⁰Воскресни́, Господи, да не крепи́тся человек, да су́дятся язы́цы пред Тобою. ²¹Поста́ви, Го́споди, законоположи́теля над ними, да разуме́ют языцы, я́ко челове́цы суть. ²²Вску́ю, Го́споди, отстоя́ дале́че, презира́еши во благовре́мениих, в ско́рбех? ²³Внегда́ горди́тися нечести́вому, возгара́ется ни́щий, увяза́ют в сове́тех, яже помышля́ют. ²⁴Я́ко хвали́мь есть грешный в по́хотех души́ своея́, и оби́дяй благослови́мь есть. ²⁵Раздражи́ Го́спода грешный, по мно́жеству гнева своего не взы́щет: несть Бога пред ним. ²⁶Оскверня́ются путие́ его на всякое время, отъе́млются судьбы́ Твоя от лица́ его: всеми враги своими обладает. ²⁷Рече́ бо в сердце своем: не подвижуся от рода в род без зла. ²⁸Его́же кля́твы уста́ его по́лна суть, и горести и льсти, под язы́ком его труд и болезнь. ²⁹Приседи́т в лови́тельстве с богатыми в тайных, е́же уби́ти непови́ннаго, очи его на ни́щаго призира́ете. ³⁰Лови́т в тайне, я́ко лев во ограде своей, лови́т, е́же восхи́тити ни́щаго, восхи́тити ни́щаго, внегда́ привлещи́ и́ в се́ти своей. ³¹Смири́т его, преклони́тся и паде́т, внегда́ ему облада́ти убо́гими. ³²Рече бо в сердце своем: забы́ Бог, отврати́ лице́ Свое, да не ви́дит до конца. ³³Воскресни́, Го́споди, Бо́же мой, да вознесе́тся рука Твоя, не забуди убо́гих Твоих до конца. ³⁴Чесо́ ради прогне́ва нечести́вый Бога? Рече́ бо в сердце свое́м: не взы́щет. ³⁵Ви́диши, я́ко Ты болезнь и ярость смотря́еши, да пре́дан будет в ру́це Твои, Тебе оста́влен есть нищий, си́ру Ты бу́ди Помо́щник. ³⁶Сокруши́ мы́шцу гре́шному и лука́вому, взы́щется грех его и не обря́щется. ³⁷Госпо́дь Царь во век и в век века, поги́бнете язы́цы от земли Его. ³⁸Жела́ние убо́гих услы́шал еси́, Го́споди, угото́ванию се́рдца их внят ухо Твое. ³⁹Суди́ си́ру и смире́ну, да не приложи́т ктому́ велича́тися челове́к на земли́.

В конец, псалом Давиду, 10

¹На Господа упова́х, ка́ко рече́те души́ моей: превита́й по гора́м, я́ко птица? ²Я́ко се гре́шницы наляко́ша лук, угото́ваша стре́лы в ту́ле, состреля́ти во мра́це пра́выя сердцем. ³Зане́ я́же Ты соверши́л еси́, они разруши́ша, пра́ведник же что сотвори́? Госпо́дь во храме святе́м Своем. ⁴Господь, на Небеси́ Престол Его, очи Его на ни́щаго призира́ете, ве́жди Его испыта́ете сы́ны человече́ския. ⁵Господь испыта́ет пра́веднаго и нечести́ваго, любя́й же непра́вду ненави́дит свою душу. ⁶Одожди́т на грешники сети, огнь и жу́пел, и дух бу́рен, часть чаши их. ⁷Я́ко пра́веден Господь, и пра́вды возлюби́, правоты́ ви́де лице́ Его.

Слава:

¹В конец о осмей, псалом Давиду, 11

²Спаси́ мя, Го́споди, я́ко оскуде́ преподо́бный, я́ко ума́лишася и́стины от сыно́в челове́ческих. ³Су́етная глаго́ла ки́йждо ко искреннему своему: устне́ льсти́выя в сердце, и в сердце глаго́лаша злая. ⁴Потреби́т Господь вся устны́ льсти́выя, язык велере́чивый. ⁵Ре́кшыя: язык наш возвели́чим, устны́ нашя при нас суть, кто нам Господь есть? ⁶Страсти ради нищих и воздыха́ния убогих, ны́не воскресну́, глаголет Господь, положу́ся во спасение, не обиню́ся о нем. ⁷Словеса́ Госпо́дня, словеса́ чи́ста, сребро́ разжже́но, искуше́но земли́, очище́но седмери́цею. ⁸Ты, Го́споди, сохрани́ши ны и соблюде́ши ны от рода сего и во век. ⁹Окрест нечестивии ходят: по высоте́ Твоей умно́жил еси́ сы́ны человеческия.

¹В конец, псалом Давиду, 12

²Доко́ле, Го́споди, забу́деши мя до конца? Доко́ле отвраща́еши лице́ Твое от мене́? ³Доко́ле положу́ сове́ты в души́ моей, болезни в сердце моем день и нощь? Доко́ле вознесе́тся враг мой на мя? ⁴При́зри, услы́ши мя, Го́споди, Бо́же мой, просвети́ очи мои, да не когда́ усну́ в смерть, ⁵да не когда́ рече́т враг мой: укрепи́хся на него. ⁶Стужа́ющии ми возра́дуются, а́ще подви́жуся. ⁷Аз же на милость Твою упова́х. Возра́дуется сердце мое о спасении Твоем, воспою́ Го́сподеви, благоде́явшему мне, и пою имени Господа Вышняго.

В конец, псалом Давиду, 13

¹Рече́ безу́мен в сердце своем: несть Бог. Растле́ша и омерзи́шася в начина́ниих: несть творя́й благосты́ню. ²Госпо́дь с Небесе́ прини́че на сы́ны челове́ческия, ви́дети, а́ще есть разумева́яй или́ взыска́яй Бога. ³Вси уклони́шася, вку́пе неключи́ми бы́ша: несть творя́й благосты́ню, несть до еди́наго. ⁴Ни ли уразуме́ют вси де́лающии беззаконие, снеда́ющии люди моя́ в снедь хле́ба? Го́спода не призва́ша. ⁵Та́мо убоя́шася страха, иде́же не бе страх, я́ко Господь в ро́де праведных. ⁶Совет ни́щаго посрами́сте, Господь же упова́ние его есть. ⁷Кто даст от Сиона спасе́ние Изра́илево? ⁸Внегда возврати́т Госпо́дь плене́ние людей Свои́х, возра́дуется Иаков и возвесели́тся Изра́иль.

Слава:

В конец, псалом Давиду, 14

¹Го́споди, кто обита́ет в жили́щи Твоем? Или́ кто всели́тся во святу́ю го́ру Твою? ²Ходя́й непоро́чен и де́лаяй правду, глаго́ляй и́стину в сердце своем. ³Иже не ульсти́ язы́ком свои́м, и не сотвори́ и́скреннему своему зла, и поноше́ния не прия́т на бли́жния своя́. ⁴Уничиже́н есть пред ним лука́внуяй, боя́щыя же ся Господа сла́вит, клены́йся и́скреннему своему и не отмета́яся. ⁵Сребра своего не даде́ в ли́хву и мзды на непови́нных не прия́т. Творя́й сия не подви́жится во век.

Столпописа́ние Давиду, 15

¹Сохрани́ мя, Господи, я́ко на Тя упова́х. ²Рех Го́сподеви: Госпо́дь мой еси́ Ты, я́ко благи́х моих не тре́буеши. ³Святым, и́же суть на земли́ Его, удиви́ Господь вся хоте́ния Своя́ в них. ⁴Умно́жишася не́мощи их, по сих ускори́ша: не соберу́ соборы их от крове́й, ни помяну́ же име́н их устна́ма мои́ма. ⁵Госпо́дь часть достоя́ния моего и чаши моея́, Ты еси́ устроя́яй достоя́ние мое мне. ⁶ Ужя нападо́ша ми в держа́вных моих, и́бо достоя́ние мое держа́вно есть мне. ⁷Благословлю́ Господа, вразуми́вшаго мя, еще́ же и до но́щи наказа́ша мя утро́бы моя. ⁸Предзрех Го́спода предо мною вы́ну, я́ко одесну́ю мене́ есть, да не подви́жуся. ⁹Сего́ ра́ди возвесели́ся сердце мое и возра́довася язык мой, еще же и плоть моя всели́тся на упова́нии. ¹⁰Я́ко не оста́виши ду́шу мою во аде, ниже́ да́си преподобному Твоему ви́дети истле́ния. ¹¹Сказал ми еси́ пути́ живота, испо́лниши мя веселия с лицем Твоим, красота́ в десни́це Твоей в конец.

Молитва Давиду, 16

¹Услы́ши, Го́споди, правду мою, вонми́ моле́нию моему, внуши́ молитву мою не во устна́х льсти́вых. ²От лица Твоего судьба моя изы́дет, очи мои да ви́дита правоты́. ³Искуси́л еси́ сердце мое, посетил еси́ но́щию, искуси́л мя еси́, и не обре́теся во мне неправда. ⁴Я́ко да не возглаго́лют уста́ моя дел челове́ческих, за словеса́ усте́н Твоих аз сохрани́х пути́ же́стоки. ⁵Соверши́ стопы́ моя во стезя́х Твоих, да не подви́жутся стопы́ моя. ⁶Аз воззва́х, я́ко услы́шал мя еси́, Бо́же, приклони́ ухо Твое мне и услыши глаго́лы моя. ⁷Удиви́ ми́лости Твоя, спаса́яй упова́ющыя на Тя от проти́вящихся десни́це Твоей. ⁸Сохрани мя, Го́споди, я́ко зе́ницу о́ка, в кро́ве крилу́ Твоею покры́еши мя. ⁹От лица нечести́вых, остра́стших мя, врази́ мои душу мою одержа́ша. ¹⁰Тук свой затвори́ша, уста́ их глаго́лаша горды́ню. ¹¹Изгоня́щии мя ныне обыдо́ша мя, очи свои возложи́ша уклони́ти на зе́млю. ¹²Объя́ша мя я́ко лев готов на лов, и я́ко ски́мен обита́яй в та́йных. ¹³Воскресни́, Го́споди, предвари́ я́, и запни́ им, изба́ви душу мою от нечести́ваго, оружие Твое от враг руки Твоея. ¹⁴Го́споди, от малых от земли раздели я́ в животе́ их, и сокровенных Твоих исполнися чрево их, насы́тишася сыно́в, и оста́виша оста́нки младе́нцем своим. ¹⁵Аз же правдою явлю́ся лицу Твоему, насы́щуся, внегда́ яви́ти ми ся славе Твоей.

Слава:

Трисвятое. Пресвятая Троице… Отче наш…

Тропари́, глас 2-й:

Аз сый дре́во непло́дное, Господи, умиле́ния плода́ не ношу́ отню́д, и посече́ния страшу́ся, и огня о́наго бою́ся негаси́маго. Темже Тя молю: пре́жде о́ныя ну́жды обрати́ и спаси́ мя. Я́ко во́лны морски́я, на мя воста́ша беззако́ния моя, я́ко корабле́ц в пучи́не, аз еди́н обурева́юся от прегреше́ний многих, но в тихое приста́нище наста́ви мя, Господи, покая́нием и спаси мя.

Слава: Помилуй мя, рече́ Давид, и аз Тебе зову́: согреши́х, Спа́се, грехи моя очи́стив покаянием, помилуй мя.

И ныне: Предста́тельство те́плое христиан, Сына Твоего моли́, Богоро́дице, вся́каго злоде́йства и лю́тости избавити нас ра́тника, и дати прощение нам, о нихже согреши́хом, милосе́рдия ради щедро́т, Твоими молитвами, Мати Дево.

Господи, помилуй. (40 раз)

Молитва

Влады́ко Вседержи́телю, Отче Господа нашего Иисуса Христа, Единоро́днаго Твоего Сына, даждь ми тело нескве́рное, сердце чистое, ум бодр, разум незаблу́дный, Духа Свята́го наше́ствие, к стяжанию и дово́льству истины во Христе Твоем: с Ни́мже Тебе слава подоба́ет, честь и поклоне́ние, со Святым Духом, ны́не и при́сно и во веки веков. Аминь.

Кафисма третья

¹В конец, о́троку Госпо́дню Давиду, я́же глаго́ла Го́сподеви словеса́ песни сея́, в день, воньже изба́ви его Госпо́дь от руки всех враг его, и из руки Сау́ли, и рече: 17

²Возлюблю́ Тя, Го́споди, кре́посте моя. ³Господь утвержде́ние мое, и прибе́жище мое, и Изба́витель мой, Бог мой, Помощник мой, и уповаю на Него, Защи́титель мой, и рог спасения моего, и Засту́пник мой. ⁴Хваля́ призову́ Го́спода, и от враг моих спасу́ся. ⁵Одержа́ша мя болезни сме́ртныя, и пото́цы беззако́ния смято́ша мя, ⁶болезни адовы обыдо́ша мя, предвари́ша мя сети смертныя. ⁷И внегда́ скорбе́ти ми, призва́х Го́спода, и к Богу моему воззва́х, услы́ша от храма святаго Своего глас мой, и вопль мой пред Ним вни́дет во уши Его. ⁸И подви́жеся, и тре́петна бысть земля, и основания гор смято́шася и подвиго́шася, я́ко прогне́вася на ня Бог. ⁹Взыде дым гневом Его, и огнь от лица Его воспла́менится, у́глие возгоре́ся от Него. ¹⁰И приклони́ небеса, и сни́де, и мрак под нога́ма Его. ¹¹И взы́де на Херуви́мы, и лете́, лете́ на крилу́ ве́тренню. ¹²И положи тму закро́в Свой, о́крест Его селе́ние Его, темна́ вода во о́блацех возду́шных. ¹³От облиста́ния пред Ним о́блацы проидо́ша, град и у́глие о́гненное. ¹⁴И возгреме́ с Небесе́ Госпо́дь, и Вы́шний даде́ глас Свой. ¹⁵Низпосла стре́лы, и разгна я́, и молнии умножи, и смяте́ я́. ¹⁶И яви́шася исто́чницы водни́и, и откры́шася основа́ния вселе́нныя, от запреще́ния Твоего, Го́споди, от дохнове́ния духа гнева Твоего. ¹⁷Низпосла́ с высоты́, и прия́т мя, восприя́т мя от вод мно́гих. ¹⁸Изба́вит мя от врагов моих сильных и от ненави́дящих мя, я́ко утверди́шася па́че мене́. ¹⁹Предвари́ша мя в день озлобле́ния моего, и бысть Госпо́дь утвержде́ние мое. ²⁰И изведе́ мя на широту́, изба́вит мя, я́ко восхоте́ мя. ²¹И возда́ст ми Господь по правде моей, и по чистоте́ руку́ моею возда́ст ми. ²²Я́ко сохраних пути Господни и не нече́ствовах от Бога моего. ²³Я́ко вся судьбы́ Его предо мно́ю, и оправда́ния Его не отступи́ша от мене́. ²⁴И буду непоро́чен с Ним, и сохраню́ся от беззако́ния моего. ²⁵И возда́ст ми Господь по правде моей и по чистоте́ руку́ моею пред очи́ма Его. ²⁶С преподо́бным преподо́бен бу́деши, и с му́жем непови́нным непови́нен бу́деши, ²⁷и со избра́нным избра́н бу́деши, и со стропти́вым разврати́шися. ²⁸Я́ко Ты лю́ди смире́нныя спасе́ши и очи гордых смири́ши. ²⁹Я́ко Ты просвети́ши светильник мой, Господи, Бо́же мой, просвети́ши тму мою. ³⁰Я́ко Тобою избавлюся от искушения и Богом моим прейду́ сте́ну. ³¹Бог мой, непорочен путь Его, словеса Господня разжжена, Защи́титель есть всех упова́ющих на Него. ³²Я́ко кто бог, ра́зве Го́спода? Или́ кто бог, ра́зве Бога нашего? ³³Бог препоясу́яй мя си́лою, и положи непоро́чен путь мой. ³⁴Соверша́яй но́зе мои, я́ко еле́ни, и на высоких поставля́яй мя. ³⁵Науча́яй ру́це мои на брань, и положи́л еси́ лук ме́дян мы́шца моя. ³⁶И дал ми еси́ защище́ние спасения, и десни́ца Твоя восприя́т мя, и наказа́ние Твое испра́вит мя в конец, и наказа́ние Твое то мя научи́т. ³⁷Ушири́л еси́ стопы́ моя подо мно́ю, и не изнемого́сте плесне́ мои. ³⁸Пожену́ враги моя, и пости́гну я́, и не возвращу́ся, до́ндеже сконча́ются. ³⁹Оскорблю́ их, и не возмо́гут ста́ти, падут под нога́ма мои́ма. ⁴⁰И препоя́сал мя еси́ си́лою на брань, спял еси́ вся востаю́щыя на мя под мя. ⁴¹И врагов моих дал ми еси́ хребе́т, и ненави́дящыя мя потребил еси́. ⁴²Воззва́ша, и не бе спасаяй: ко Го́споду, и не услы́ша их. ⁴³И истню́ я́ я́ко прах пред лицем ветра, яко́ бре́ние путе́й погла́жду я́. ⁴⁴Изба́виши мя от пререкания людей, поставиши мя во главу язы́ков. Лю́дие, ихже не ве́дех, рабо́таша ми. ⁴⁵В слух уха послу́шаша мя. Сы́нове чужди́и солга́ша ми. ⁴⁶Сынове чужди́и обетша́ша и охромо́ша от стезь своих. ⁴⁷Жив Госпо́дь, и благослове́н Бог, и да вознесе́тся Бог спасе́ния моего. ⁴⁸Бог дая́й отмще́ние мне и покори́вый люди под мя. ⁴⁹Изба́витель мой от враг моих гневли́вых, от востаю́щих на мя вознесеши мя, от мужа непра́ведна изба́виши мя. ⁵⁰Сего́ ра́ди испове́мся Тебе во язы́цех, Го́споди, и имени Твоему пою: ⁵¹велича́яй спасения царе́ва, и творяй милость христу Своему Давиду, и семени его до века.

Слава:

¹В конец, псалом Давиду, 18

²Небеса пове́дают славу Божию, творе́ние же руку́ Его возвеща́ет твердь. ³День дни отрыга́ет глаго́л, и нощь но́щи возвеща́ет ра́зум. ⁴Не суть ре́чи, ниже́ словеса́, и́хже не слы́шатся гла́си их. ⁵Во всю зе́млю изы́де веща́ние их, и в концы́ вселе́нныя глаго́лы их. В солнце положи́ селение Свое, ⁶и Той, я́ко Жених исходя́й от черто́га Своего, возра́дуется, я́ко Исполи́н тещи́ путь. ⁷От края небесе́ исход Его, и сре́тение Его до края небесе́, и несть и́же укры́ется теплоты́ Его. ⁸Закон Госпо́день непоро́чен, обраща́яй ду́шы, свидетельство Господне верно, умудря́ющее младе́нцы. ⁹Оправда́ния Госпо́дня пра́ва, веселя́щая сердце, за́поведь Госпо́дня светла́, просвеща́ющая очи. ¹⁰Страх Госпо́день чист, пребыва́яй в век ве́ка: судьбы́ Госпо́дни и́стинны, оправда́ны вку́пе, ¹¹вожделе́нны па́че зла́та и ка́мене че́стна мно́га и сла́ждша па́че ме́да и со́та. ¹²Ибо раб Твой хранит я́, внегда́ сохрани́ти я́, воздаяние много. ¹³Грехопаде́ния кто разуме́ет? От тайных моих очи́сти мя, ¹⁴и от чужди́х пощади раба Твоего, а́ще не облада́ют мною, тогда́ непоро́чен буду и очи́щуся от греха вели́ка. ¹⁵И будут во благоволе́ние словеса́ уст моих, и поуче́ние се́рдца моего пред Тобою вы́ну, Го́споди, Помо́щниче мой и Изба́вителю мой.

¹В конец, псалом Давиду, 19

²Услы́шит тя Господь в день печали, защи́тит тя имя Бога Иа́ковля. ³По́слет ти по́мощь от Свята́го и от Сио́на засту́пит тя. ⁴Помяне́т вся́ку жертву твою, и всесожжение твое ту́чно бу́ди. ⁵Даст ти Госпо́дь по сердцу твоему и весь совет твой испо́лнит. ⁶Возра́дуемся о спасе́нии твоем и во имя Го́спода Бога нашего возвели́чимся. Испо́лнит Госпо́дь вся проше́ния твоя. ⁷Ны́не позна́х, я́ко спасе́ Госпо́дь христа Своего, услы́шит Его с Небесе́ Свята́го Своего, в си́лах спасе́ние десни́цы Его. ⁸Си́и на колесни́цах, и си́и на ко́нех, мы же во имя Го́спода Бога нашего призове́м. ⁹Ти́и спя́ти бы́ша и падо́ша, мы же воста́хом и испра́вихомся. ¹⁰Го́споди, спаси́ царя и услыши ны, во́ньже аще день призове́м Тя.

¹Псалом Давиду, 20

²Го́споди, си́лою Твоею возвесели́тся царь и о спасе́нии Твое́м возра́дуется зело́. ³Жела́ние се́рдца его дал еси́ ему, и хоте́ния устну́ его не́си лиши́л его. ⁴Я́ко предвари́л еси́ его благослове́нием благосты́нным, положи́л еси́ на главе его вене́ц от ка́мене че́стна. ⁵Живота́ проси́л есть у Тебе, и дал еси́ ему долготу́ дний во век века. ⁶Ве́лия слава его спасе́нием Твоим, сла́ву и велеле́пие возложи́ши на него. ⁷Я́ко да́си ему благослове́ние во век ве́ка, возвесели́ши его ра́достию с лице́м Твоим. ⁸Я́ко царь уповае́т на Го́спода, и милостию Вы́шняго не подви́жится. ⁹Да обря́щется рука́ Твоя всем врагом Твоим, десни́ца Твоя да обря́щет вся ненави́дящыя Тебе. ¹⁰Я́ко положи́ши их я́ко пещь о́гненную во время лица Твоего, Господь гневом Своим смяте́т я́, и снесть их огнь. ¹¹Плод их от земли погуби́ши, и семя их от сынов человеческих. ¹²Я́ко уклони́ша на Тя зла́я, помы́слиша советы, и́хже не возмо́гут соста́вити. ¹³Я́ко положи́ши я́ хребе́т, во избы́тцех Твоих угото́виши лице́ их. ¹⁴Вознеси́ся, Го́споди, силою Твоею, воспоем и поем силы Твоя.

Слава:

¹В конец, о заступле́нии у́треннем, псалом Давиду, 21

²Боже, Бо́же мой, вонми́ ми, вску́ю оста́вил мя еси́? Дале́че от спасе́ния моего словеса грехопаде́ний моих. ³Боже мой, воззову́ во дни, и не услы́шиши, и в нощи́, и не в безу́мие мне. ⁴Ты же во Святе́м живе́ши, хвало́ Изра́илева. ⁵На Тя упова́ша отцы́ наши, упова́ша, и изба́вил еси́ я́. ⁶К Тебе воззва́ша, и спасо́шася, на Тя упова́ша, и не постыде́шася. ⁷Аз же есмь червь, а не человек, поноше́ние челове́ков и уничиже́ние людей. ⁸Вси ви́дящии мя поруга́ша ми ся, глаго́лаша устна́ми, покива́ша главою: ⁹упова́ на Господа, да изба́вит его, да спасе́т его, я́ко хо́щет его. ¹⁰Я́ко Ты еси́ исто́ргий мя из чре́ва, упова́ние мое от сосцу́ ма́тере моея. ¹¹К Тебе приве́ржен есмь от ложе́сн, от чре́ва ма́тере моея Бог мой еси́ Ты. ¹²Да не отсту́пиши от мене́, я́ко скорбь близ, я́ко несть помогаяй ми. ¹³Обыдо́ша мя тельцы мно́зи, юнцы́ ту́чнии одержа́ша мя. ¹⁴Отверзоша на мя уста́ своя́, я́ко лев восхища́яй и рыка́яй. ¹⁵Я́ко вода излия́хся, и разсы́пашася вся кости моя, бысть сердце мое я́ко воск, та́яй посреде́ чрева моего. ¹⁶ Изсше я́ко скуде́ль кре́пость моя, и язык мой прильпе́ горта́ни моему, и в персть смерти свел мя еси́. ¹⁷Я́ко обыдо́ша мя пси мно́зи, сонм лука́вых одержа́ша мя, ископа́ша ру́це мои и но́зе мои. ¹⁸Исчето́ша вся кости моя, ти́и же смотри́ша и презре́ша мя. ¹⁹Раздели́ша ри́зы моя себе, и о оде́жди моей мета́ша жребий. ²⁰Ты же, Го́споди, не удали́ помощь Твою от мене́, на заступле́ние мое вонми́. ²¹Изба́ви от ору́жия ду́шу мою, и из руки́ пе́сии единоро́дную мою. ²²Спаси́ мя от уст льво́вых и от рог единоро́жь смире́ние мое. ²³Пове́м имя Твое бра́тии моей, посреде́ це́ркве воспою́ Тя. ²⁴Боя́щиися Го́спода, восхвали́те Его, все семя Иа́ковле, просла́вите Его, да убои́тся же от Него все семя Изра́илево. ²⁵Я́ко не уничижи́, ниже́ негодова́ молитвы ни́щаго, ниже́ отврати́ лице Свое́ от мене́, и егда́ воззва́х к Нему, услы́ша мя. ²⁶От Тебе похвала́ моя, в церкви вели́цей испове́мся Тебе, молитвы моя воздам пред боя́щимися Его. ²⁷Ядя́т убо́зии и насы́тятся, и восхва́лят Господа взыска́ющии Его́, жива́ бу́дут сердца́ их в век ве́ка. ²⁸Помяну́тся и обратя́тся ко Господу вси концы́ земли́, и покло́нятся пред Ним вся оте́чествия язык. ²⁹Я́ко Господне есть Ца́рствие, и Той облада́ет язы́ки. ³⁰Ядо́ша и поклони́шася вси ту́чнии земли́, пред Ним припаду́т вси низходя́щии в зе́млю, и душа моя Тому́ живе́т. ³¹И семя мое порабо́тает Ему, возвести́т Господеви род гряду́щий. ³²И возвестя́т правду Его лю́дем ро́ждшымся, я́же сотвори́ Господь.

Псалом Давиду, 22

¹Господь пасе́т мя, и ничто́же мя лиши́т. ²На месте зла́чне, та́мо всели́ мя, на воде́ поко́йне воспита́ мя. ³Ду́шу мою обрати́, наста́ви мя на стези́ пра́вды, и́мене ра́ди Своего. ⁴Аще бо и пойду́ посреде́ се́ни сме́ртныя, не убою́ся зла, я́ко Ты со мно́ю еси́, жезл Твой и па́лица Твоя́, та мя уте́шиста. ⁵Угото́вал еси́ предо мно́ю трапе́зу сопроти́в стужа́ющым мне, ума́стил еси́ еле́ом главу́ мою, и чаша Твоя́ упоява́ющи мя, я́ко держа́вна. ⁶И милость Тво́я пожене́т мя вся дни живота́ моего́, и е́же всели́ти ми ся в дом Господень, в долготу́ дний.

Псалом Давиду, еди́ныя от суббо́т, 23

¹Господня земля, и исполне́ние ея, вселе́нная и вси живу́щии на ней. ²Той на моря́х основа́л ю́ есть, и на река́х угото́вал ю́ есть. ³Кто взы́дет на го́ру Господню? Или́ кто ста́нет на ме́сте святе́м Его́? ⁴Непови́нен рука́ма и чист се́рдцем, и́же не прия́т всу́е душу свою, и не кля́тся ле́стию и́скреннему своему. ⁵Сей прии́мет благослове́ние от Господа, и ми́лостыню от Бога, Спа́са своего́. ⁶Сей род и́щущих Господа, и́щущих лице́ Бога Иа́ковля. ⁷Возми́те врата́ кня́зи ва́ша, и возми́теся врата́ ве́чная, и вни́дет Царь сла́вы. ⁸Кто есть сей Царь сла́вы? Господь кре́пок и си́лен, Господь си́лен в бра́ни. ⁹Возми́те врата́ кня́зи ваша, и возми́теся врата́ вечная, и вни́дет Царь сла́вы. ¹⁰Кто есть сей Царь сла́вы? Господь сил, Той есть Царь сла́вы.

Слава:

Трисвятое. Пресвятая Троице… Отче наш…

Тропари́, глас 3-й:

Живу́щи на земли́, душе́ моя, покайся: персть во гро́бе не пое́т, прегреше́ний не избавляет. Возопи́й Христу Богу: Сердцеве́дче, согреши́х, прежде даже не осу́диши мя, помилуй мя. Доко́ле, душе моя, пребыва́еши в прегреше́ниих? Доко́ле прие́млеши покаяния преложе́ние? Приими́ во уме суд грядущий и возопи́й Господу: Сердцеве́дче, согреших, прежде даже не осу́диши мя, помилуй мя.

Слава: На Страшном Суди́щи без оглаго́льников облича́юся, без свидетелей осужда́юся, книги бо со́вестныя разгиба́ются, и дела́ сокрове́нная открываются. Прежде не́же во о́ном всенародном позо́рищи и́маши испыта́ти, я́же мною соде́янная, Бо́же, очисти мя и спаси мя.

И ныне: Недоразумева́емое и непостижи́мое есть, Влады́чице Богоблагода́тная, соде́янное о Тебе страшное таинство: Необъе́млемаго бо, заче́нши, родила́ еси́ пло́тию обложе́ннаго от чи́стых крове́й Твоих: Егоже, Чистая, я́ко Сына Твоего, моли спасти вся пою́щыя Тя.

Господи, помилуй. (40 раз)

Молитва

Господи Вседержи́телю, Слове Пребезнача́льнаго Отца, самосоверше́нный Бо́же Иису́се Христе, милосе́рдия ради безприкла́днаго милости Твоея́, ника́коже разлуча́яйся Твоих рабо́в, но при́сно в них почива́яй, не остави мя, раба Твоего, Всесвяты́й Царю, но даждь мне, недостойному, радование спасения Твоего и просвети мой ум светом познания Ева́нгелиа Твоего, ду́шу мою любовию Креста Твоего обяжи́, тело же мое Твоим безстра́стием украси́, мысли умири́ и но́зе мои сохрани от поползнове́ния, и не погуби мя со беззако́ньми моими, Благи́й Господи, но искуси́ мя, Бо́же, и вразуми́ сердце мое, испыта́й мя и уве́ждь стези́ моя, и ви́ждь, а́ще путь беззакония во мне, и отврати от него, и наста́ви мя на путь ве́чен. Ты бо еси́ Путь, и Истина, и Живот, и Тебе славу возсыла́ем со Безнача́льным Твоим Отце́м и Пресвятым, и Благим, и Животворя́щим Духом, ныне и присно и во веки веков. Аминь.

Кафисма четвертая

Псалом Давиду, 24

¹К Тебе́, Господи, воздвиго́х ду́шу мою, Бо́же мой, на Тя упова́х, да не постыжу́ся во век, ниже́ да посмею́т ми ся врази́ мои, ²и́бо вси терпя́щии Тя не постыдя́тся. ³Да постыдя́тся беззако́ннующии вотще́. ⁴Пути́ Твоя, Господи, скажи́ ми, и стезя́м Твоим научи́ мя. ⁵Наста́ви мя на и́стину Твою, и научи мя, я́ко Ты еси́ Бог Спас мой, и Тебе терпе́х весь день. ⁶Помяни́ щедро́ты Твоя, Господи, и милости Твоя, я́ко от века суть. ⁷Грех ю́ности моея́, и неве́дения моего не помяни́, по милости Твое́й помяни́ мя Ты, ради бла́гости Твоея́, Господи. ⁸Благ и прав Господь, сего́ ра́ди законоположи́т согреша́ющым на пути́. ⁹Наста́вит кро́ткия на суд, научи́т кро́ткия путе́м Своим. ¹⁰Вси путие́ Господни милость и и́стина, взыска́ющым заве́та Его́, и свиде́ния Его. ¹¹Ра́ди и́мене Твоего́, Господи, и очи́сти грех мой, мног бо есть. ¹²Кто есть челове́к боя́йся Господа? Законоположи́т ему на пути́, его́же изво́ли. ¹³Душа его во благи́х водвори́тся, и семя его насле́дит зе́млю. ¹⁴Держа́ва Господь боя́щихся Его, и заве́т Его яви́т им. ¹⁵Очи мои́ вы́ну ко Господу, я́ко Той исто́ргнет от сети но́зе мои. ¹⁶При́зри на мя и помилуй мя, я́ко единоро́д и нищ есмь аз. ¹⁷Ско́рби се́рдца моего умно́жишася, от нужд моих изведи́ мя. ¹⁸Виждь смире́ние мое, и труд мой, и оста́ви вся грехи́ моя. ¹⁹Виждь враги́ моя, я́ко умно́жишася, и ненавиде́нием непра́ведным возненави́деша мя. ²⁰Сохрани́ ду́шу мою, и изба́ви мя, да не постыжу́ся, я́ко упова́х на Тя. ²¹Незло́бивии и пра́вии прилепля́хуся мне, я́ко потерпе́х Тя, Господи. ²²Изба́ви, Бо́же, Изра́иля от всех скорбе́й его.

Псалом Давиду, 25

¹Суди́ ми, Господи, я́ко аз незло́бою моею ходи́х, и на Господа упова́я, не изнемогу́. ²Искуси́ мя, Господи, и испыта́й мя, разжзи́ утро́бы моя, и сердце мое. ³Я́ко ми́лость Твоя пред очи́ма мои́ма есть, и благоугоди́х во истине Твоей. ⁴Не седо́х с со́нмом су́етным, и со законопресту́пными не вни́ду. ⁵Возненави́дех церковь лука́внующих, и с нечести́выми не ся́ду. ⁶Умы́ю в непови́нных ру́це мои, и обы́ду же́ртвенник Твой, Господи. ⁷Еже услы́шати ми глас хвалы́ Твоея́, и пове́дати вся чудеса́ Твоя́. ⁸Господи, возлюби́х благоле́пие до́му Твоего и ме́сто селе́ния сла́вы Твоея. ⁹Да не погуби́ши с нечести́выми ду́шу мою́, и с му́жи крове́й живот мой. ¹⁰Ихже в руку́ беззако́ния, десни́ца их испо́лнися мзды. ¹¹Аз же незло́бою мое́ю ходи́х, изба́ви мя, Господи, и помилуй мя. ¹²Нога́ моя ста на правоте́: в це́рквах благословлю́ Тя, Господи.

Псалом Давиду, пре́жде пома́зания, 26

¹Господь просвеще́ние мое и Спаси́тель мой, кого́ убою́ся? Господь Защи́титель живота́ моего, от кого́ устрашу́ся? ²Внегда приближа́тися на мя зло́бующым, е́же сне́сти пло́ти моя, оскорбля́ющии мя, и врази́ мои́, ти́и изнемого́ша и падо́ша. ³Аще ополчи́тся на мя полк, не убои́тся се́рдце мое́, а́ще воста́нет на мя брань, на Него́ аз упова́ю. ⁴Еди́но проси́х от Господа, то взыщу́: е́же жи́ти ми в дому́ Госпо́дни вся дни живота́ моего, зре́ти ми красоту́ Господню и посеща́ти храм святы́й Его. ⁵Я́ко скры мя в селе́нии Свое́м в день зол моих, покры́ мя в тайне селе́ния Своего́, на ка́мень вознесе́ мя. ⁶И ныне, се вознесе́ главу́ мою́ на враги́ моя: обыдо́х и пожро́х в селе́нии Его же́ртву хвале́ния и воскликнове́ния, пою́ и воспою́ Господеви. ⁷Услы́ши, Господи, глас мой, и́мже воззва́х: поми́луй мя и услы́ши мя. ⁸Тебе́ рече́ сердце мое: Господа взыщу́. Взыска́ Тебе́ лице́ мое, лица́ Твоего, Господи, взыщу́. ⁹Не отврати́ лица́ Твоего от мене́ и не уклони́ся гне́вом от раба́ Твоего́: помо́щник мой бу́ди, не отри́ни мене́, и не оста́ви мене́, Бо́же Спаси́телю мой. ¹⁰Я́ко оте́ц мой и ма́ти моя оста́виста мя, Господь же восприя́т мя. ¹¹Законоположи́ ми, Господи, в пути́ Твоем и наста́ви мя на стезю́ пра́вую враг моих ра́ди. ¹²Не преда́ждь мене́ в ду́шы стужа́ющих ми, я́ко воста́ша на мя свиде́теле непра́веднии и солга́ непра́вда себе́. ¹³Ве́рую ви́дети блага́я Госпо́дня на земли́ живых. ¹⁴Потерпи́ Господа, мужа́йся, и да крепи́тся се́рдце твое, и потерпи́ Господа.

Слава:

Псалом Давиду, 27

¹К Тебе, Господи, воззову́, Бо́же мой, да не премолчи́ши от мене́, да не когда́ премолчи́ши от мене́, и уподо́блюся низходя́щым в ров. ²Услы́ши, Господи, глас моле́ния моего, внегда́ моли́ти ми ся к Тебе, внегда́ возде́ти ми ру́це мои́ к хра́му святому Твоему́. ³Не привлецы́ мене́ со гре́шники и с де́лающими непра́вду не погуби́ мене́, глаго́лющими мир с бли́жними свои́ми, злая же в сердца́х свои́х. ⁴Да́ждь им, Господи, по дело́м их, и по лука́вству начина́ний их: по дело́м руку́ их даждь им, возда́ждь воздая́ние их им. ⁵Я́ко не разуме́ша в дела́ Господня и в дела́ руку́ Его: разори́ши я́, и не сози́ждеши я́. ⁶Благослове́н Господь, я́ко услыша глас моле́ния моего́. ⁷Господь Помо́щник мой и Защи́титель мой: на Него упова́ се́рдце мое́, и помо́же ми, и процвете́ плоть моя́, и во́лею моею испове́мся Ему. ⁸Господь утвержде́ние людей Свои́х, и Защи́титель спасе́ний христа́ Своего́ есть. ⁹Спаси́ люди Твоя и благослови́ достоя́ние Твое, и упаси́ я́, и возми́ я́ до ве́ка.

Псалом Давиду, исхо́да ски́нии, 28

¹Принеси́те Го́сподеви, сы́нове Божии, принеси́те Господеви сы́ны о́вни, принеси́те Го́сподеви сла́ву и честь. ²Принесите Господеви сла́ву имени Его́, поклони́теся Го́сподеви во дворе́ святе́м Его. ³Глас Господень на вода́х, Бог сла́вы возгреме́, Господь на вода́х мно́гих. ⁴Глас Господень в кре́пости, глас Госпо́день в великоле́пии. ⁵Глас Господа, сокруша́ющаго ке́дры, и стры́ет Господь ке́дры Лива́нския: ⁶и истни́т я́ я́ко тельца́ Лива́нска, и возлю́бленный я́ко сын единоро́жь. ⁷Глас Господа, пресеца́ющаго пла́мень огня́. ⁸Глас Господа, стряса́ющаго пусты́ню, и стрясе́т Господь пусты́ню Кадди́йскую. ⁹Глас Госпо́день сверша́ющий еле́ни, и откры́ет дубра́вы, и в хра́ме Его всякий глаго́лет сла́ву. ¹⁰Господь пото́п населя́ет, и ся́дет Господь Царь в век. ¹¹Господь кре́пость лю́дем Своим даст, Господь благослови́т лю́ди Своя́ ми́ром.

¹Псалом пе́сни, обновле́ния до́му Давидова, 29

²Вознесу́ Тя, Господи, я́ко подъя́л мя еси́, и не возвесели́л еси́ враго́в моих о мне. ³Господи Бо́же мой, воззва́х к Тебе, и исцели́л мя еси́. ⁴Господи, возве́л еси́ от а́да ду́шу мою, спасл мя еси́ от низходя́щих в ров. ⁵По́йте Го́сподеви, преподо́бнии Его́, и испове́дайте па́мять святы́ни Его. ⁶Я́ко гнев в я́рости Его, и живо́т в во́ли Его́: ве́чер водворится плачь, и зау́тра радость. ⁷Аз же рех во оби́лии мое́м: не подви́жуся во век. ⁸Господи, во́лею Твое́ю пода́ждь добро́те мое́й силу. Отврати́л же еси́ лице́ Твое́, и бых смуще́н. ⁹К Тебе́, Господи, воззову́, и к Богу моему́ помолю́ся. ¹⁰Ка́я по́льза в кро́ви мо́ей, внегда́ сходи́ти ми во истле́ние? Еда́ испове́стся Тебе́ персть, или́ возвести́т и́стину Твою́? ¹¹Слы́ша Господь, и поми́лова мя: Господь бысть Помо́щник мой. ¹²Обрати́л еси́ плачь мой в ра́дость мне: разстерза́л еси́ вре́тище мое́, и препоя́сал мя еси́ весе́лием. ¹³Я́ко да воспоет Тебе́ сла́ва моя́, и не умилю́ся. Господи Бо́же мой, во век испове́мся Тебе́.

Слава:

¹В конец, псалом Давиду, изступления, 30

²На Тя, Господи, упова́х, да не постыжу́ся во век: пра́вдою Твое́ю изба́ви мя и изми́ мя. ³Приклони́ ко мне у́хо Твое́, ускори́ изъя́ти мя, бу́ди ми в Бога Защи́тителя, и в дом прибе́жища, е́же спасти́ мя. ⁴Я́ко держа́ва моя́ и прибе́жище мое́ еси́ Ты, и и́мене Твоего́ ра́ди наста́виши мя, и препита́еши мя. ⁵Изведе́ши мя от се́ти сея́, ю́же скры́ша ми, я́ко Ты еси́ Защи́титель мой, Господи. ⁶В ру́це Твои предложу́ дух мой: изба́вил мя еси́, Господи Бо́же истины. ⁷Возненави́дел еси́ храня́щыя суеты́ вотще́: аз же на Господа уповах. ⁸Возра́дуюся и возвеселю́ся о милости Твоей, я́ко призре́л еси́ на смире́ние мое́, спасл еси́ от нужд душу мою, ⁹и не́си мене́ затворил в руках вра́жиих, поста́вил еси́ на простра́нне но́зе мои. ¹⁰Поми́луй мя, Господи, я́ко скорблю́: смяте́ся я́ростию око мое́, душа́ моя и утро́ба моя. ¹¹Я́ко исчезе́ в болезни живот мой и ле́та моя в воздыха́ниих, изнемо́же нището́ю крепость моя, и кости моя смято́шася. ¹²От всех враг моих бых поноше́ние, и сосе́дом моим зело́, и страх зна́емым моим: ви́дящии мя вон бежа́ша от мене́. ¹³Забве́н бых я́ко мертв от се́рдца, бых я́ко сосуд погубле́н. ¹⁴Я́ко слы́шах гажде́ние многих, живу́щих о́крест, внегда́ собра́тися им вку́пе на мя, прия́ти ду́шу мою совеща́ша. ¹⁵Аз же на Тя, Господи, упова́х, рех: Ты еси́ Бог мой. ¹⁶В руку́ Твое́ю жре́бии мои́: изба́ви мя из руки́ враг моих и от гоня́щих мя. ¹⁷Просвети́ лице́ Твое на раба Твоего, спаси мя ми́лостию Твоею. ¹⁸Господи, да не постыжу́ся, я́ко призва́х Тя: да постыдя́тся нечести́вии и сни́дут во ад. ¹⁹Не́мы да будут устны́ льсти́выя, глаго́лющыя на пра́веднаго беззако́ние, горды́нею и уничиже́нием. ²⁰Коль многое мно́жество бла́гости Твоея, Господи, ю́же скрыл еси́ боя́щымся Тебе, соде́лал еси́ упова́ющым на Тя пред сы́ны челове́ческими. ²¹Скры́еши их в тайне лица Твоего от мяте́жа челове́ческа, покры́еши их в кро́ве от пререка́ния язык. ²²Благослове́н Господь, я́ко удиви́ милость Свою во граде огражде́ния. ²³Аз же рех во изступле́нии моем: отве́ржен есмь от лица о́чию Твоею: сего ради услы́шал еси́ глас моли́твы моея́, внегда́ воззва́х к Тебе. ²⁴Возлюби́те Господа, вси преподо́бнии Его, я́ко истины взыска́ет Господь, и воздае́т изли́ше творя́щым горды́ню. ²⁵Мужа́йтеся, и да крепи́тся се́рдце ваше, вси упова́ющии на Господа.

Псалом Давиду, ра́зума, 31

¹Блаже́ни, и́хже оста́вишася беззако́ния и и́хже прикры́шася греси́. ²Блаже́н муж, ему́же не вмени́т Господь греха́, ниже́ есть во усте́х его́ лесть. ³Я́ко умолча́х, обетша́ша ко́сти моя, от е́же зва́ти ми весь день. ⁴Я́ко день и нощь отяготе́ на мне рука́ Твоя́, возврати́хся на страсть, егда́ унзе́ ми терн. ⁵Беззако́ние мое́ позна́х, и греха́ моего́ не покры́х, рех: испове́м на мя беззако́ние мое́ Го́сподеви, и Ты оста́вил еси́ нече́стие се́рдца моего́. ⁶За то помо́лится к Те́бе всяк преподо́бный во вре́мя благопотре́бно: оба́че в пото́пе вод мно́гих к не́му не прибли́жатся. ⁷Ты еси́ прибе́жище мое́ от ско́рби обдержа́щия мя: ра́досте моя́, изба́ви мя от обыше́дших мя. ⁸Вразумлю́ тя и наста́влю тя на путь сей, во́ньже по́йдеши, утвержу́ на тя о́чи Мои́. ⁹Не бу́дите я́ко конь и меск, и́мже несть ра́зума: брозда́ми и уздо́ю че́люсти их востя́гнеши, не приближа́ющихся к тебе́. ¹⁰Мно́ги раны гре́шному, упова́ющаго же на Господа милость обы́дет. ¹¹Весели́теся о Господе, и ра́дуйтеся, пра́веднии, и хвали́теся, вси пра́вии се́рдцем.

Слава:

Трисвятое. Пресвятая Троице… Отче наш…

Тропари́, глас 7-й:

Смире́нную мою ду́шу посети́, Господи, во гресе́х все житие́ ижди́вшую: и́мже о́бразом блудни́цу, приими́ и мене́, и спаси́ мя. Препла́вая пучи́ну настоящаго жития́, помышля́ю бе́здну многих моих зол, и не име́яй окорми́теля помышле́ний, Петров провещава́ю Ти глас: спаси́ мя, Христе, спаси́ мя, Бо́же, я́ко Человеколю́бец.

Слава: Скоро совни́дем в неве́стник Христов, да вси услышим блаженный глас Христа Бога нашего: прииди́те, лю́бящии Небесную славу, соприча́стницы бы́вше мудрых дев, уясни́вше свещы́ на́шя верою.

И ныне: Душе́, пока́йся прежде исхода твоего, суд неумы́тен грешным есть и нестерпи́мый. Возопи́й Господу во умиле́нии сердца: согреши́х Ти в ве́дении и не в ве́дении, Ще́дрый, молитвами Богородицы уще́дри и спаси́ мя.

Господи, помилуй. (40 раз)

Молитва

Тебе, Господи, Еди́ному Благо́му и Непамятозло́бному, испове́даю грехи моя, Тебе припа́даю вопия́, недостойный: согреши́х, Господи, согреши́х и несмь достоин воззре́ти на высоту небесную от множества неправд моих. Но, Господи мой, Господи, да́руй ми сле́зы умиле́ния, Единый Бла́же и Ми́лостивый, я́ко да ими Тя умолю, очи́ститися прежде конца от вся́каго греха: страшно бо и грозно место и́мам проити́, тела разлучи́вся, и множество мя мра́чное и безчелове́чное де́монов сря́щет, и никто́же в помощь спу́тствуяй или́ избавля́яй. Тем припа́даю Твоей бла́гости, не преда́ждь оби́дящым мя, ниже́ да похва́лятся о мне врази мои, Благий Господи, ниже́ да реку́т: в руки на́шя прише́л еси́, и нам пре́дан еси́. Ни, Господи, не забу́ди щедро́т Твоих, и не возда́ждь ми по беззако́нием моим, и не отврати́ лица́ Твоего от мене́: но Ты, Господи, накажи́ мя оба́че ми́лостию и щедро́тами. Враг же мой да не возра́дуется о мне, но угаси́ его на мя преще́ния, и все упраздни́ его де́йство, и даждь ми к Тебе путь неуко́рный, Благи́й Господи: зане́же и согреши́в, не прибего́х ко ино́му врачу, и не простро́х руки́ моея к богу чужде́му, не отри́ни убо моле́ния моего, но услыши мя Твоею бла́гостию, и утверди́ мое сердце страхом Твоим, и да будет благодать Твоя на мне, Господи, я́ко огнь попаля́яй нечистыя во мне по́мыслы. Ты бо еси́, Господи, свет, па́че вся́каго света; радость, па́че всякия радости; упокое́ние, па́че вся́каго упокое́ния; жизнь и́стинная и спасение, пребывающее во веки веков. Аминь.

Кафисма пятая

Псалом Давиду, не надпи́сан у еврей, 32

¹Ра́дуйтеся, пра́веднии, о Господе, пра́вым подоба́ет похвала́. ²Испове́дайтеся Господеви в гу́слех, во псалти́ри десятостру́ннем пойте Ему. ³Воспо́йте Ему песнь нову, до́бре по́йте Ему со восклица́нием: ⁴я́ко пра́во сло́во Господне, и вся дела́ Его в ве́ре. ⁵Лю́бит милостыню и суд Господь, ми́лости Господни испо́лнь земля́. ⁶Сло́вом Господним небеса́ утверди́шася, и ду́хом уст Его вся сила их. ⁷Собира́яй я́ко мех во́ды морски́я, полага́яй в сокро́вищах бе́здны. ⁸Да убои́тся Господа вся земля́, от Него́же да подви́жутся вси живу́щии по вселе́нней. ⁹Я́ко Той рече́, и бы́ша, Той повеле́, и созда́шася. ¹⁰Господь разоряет сове́ты язы́ков, отмета́ет же мысли люде́й, и отмета́ет сове́ты князе́й. ¹¹Сове́т же Госпо́день во век пребыва́ет, помышле́ния се́рдца Его́ в род и род. ¹²Блаже́н язы́к, ему́же есть Господь Бог его, лю́ди, я́же избра́ в насле́дие Себе́. ¹³С Небесе́ призре́ Господь, ви́де вся сы́ны челове́ческия. ¹⁴От гото́ваго жили́ща Своего́ призре́ на вся живу́щыя на земли́. ¹⁵Созда́вый на еди́не сердца́ их, разумева́яй на вся дела́ их. ¹⁶Не спаса́ется царь мно́гою си́лою, и исполи́н не спасе́тся мно́жеством кре́пости своея́. ¹⁷Лож конь во спасение, во множестве же силы своея́ не спасе́тся. ¹⁸Се о́чи Господни на боя́щыяся Его, упова́ющыя на милость Его. ¹⁹Изба́вити от сме́рти ду́шы их, и препита́ти я́ в глад. ²⁰Душа́ же на́ша ча́ет Господа, я́ко Помо́щник и Защи́титель наш есть. ²¹Я́ко о Нем возвесели́тся се́рдце на́ше, и во и́мя свято́е Его упова́хом. ²²Бу́ди, Господи, ми́лость Тво́я на нас, я́коже упова́хом на Тя.

¹Псалом Давиду, внегда́ измени́ лице́ свое́ пред Авимеле́хом, и отпусти его, и отъи́де, 33

²Благословлю́ Господа на вся́кое вре́мя, вы́ну хвала́ Его́ во усте́х мои́х. ³О Господе похва́лится душа́ моя́, да услы́шат кро́тцыи и возвеселя́тся. ⁴Возвели́чите Господа со мно́ю и вознесе́м имя Его́ вку́пе. ⁵Взыска́х Господа и услы́ша мя, и от всех скорбе́й мои́х изба́ви мя. ⁶Приступи́те к Нему́ и просвети́теся, и ли́ца ва́ша не постыдя́тся. ⁷Сей ни́щий воззва́, и Господь услы́ша и́, и от всех скорбе́й его́ спасе́ и́. ⁸Ополчи́тся А́нгел Господень о́крест боя́щихся Его́, и изба́вит их. ⁹Вкуси́те и ви́дите, я́ко благ Господь; блаже́н муж, и́же упова́ет Нань. ¹⁰Бо́йтеся Господа, вси святи́и Его́, я́ко несть лише́ния боя́щымся Его. ¹¹Бога́тии обнища́ша и взалка́ша, взыска́ющии же Господа не лиша́тся вся́каго бла́га. ¹²Прииди́те, ча́да, послу́шайте мене́, стра́ху Господню научу́ вас. ¹³Кто есть челове́к хотя́й живо́т, любя́й дни ви́дети бла́ги? ¹⁴Удержи́ язы́к твой от зла, и устне́ твои́, е́же не глаго́лати льсти. ¹⁵Уклони́ся от зла и сотвори́ бла́го. Взыщи́ ми́ра, и пожени́ и́. ¹⁶Очи Господни на пра́ведныя, и у́ши Его́ в молитву их. ¹⁷Лице́ же Господне на творя́щыя зла́я, е́же потреби́ти от земли́ па́мять их. ¹⁸Воззва́ша пра́веднии, и Господь услы́ша их, и от всех скорбе́й их изба́ви их. ¹⁹Близ Господь сокруше́нных се́рдцем, и смире́нныя ду́хом спасе́т. ²⁰Мно́ги ско́рби пра́ведным, и от всех их изба́вит я́ Господь. ²¹Храни́т Господь вся ко́сти их, ни еди́на от них сокруши́тся. ²²Смерть гре́шников люта́, и ненави́дящии праведнаго прегреша́т. ²³Изба́вит Господь ду́шы раб Свои́х, и не прегреша́т вси упова́ющии на Не́го.

Слава:

Псалом Давиду, 34

¹Суди́, Господи, оби́дящыя мя, побори́ борю́щыя мя. ²Приими́ ору́жие и щит, и воста́ни в по́мощь мою. ³Изсу́ни мечь, и заключи́ сопроти́в гоня́щих мя. Рцы души́ мое́й: спасе́ние твое́ есмь Аз. ⁴Да постыдя́тся и посра́мятся и́щущии ду́шу мою́, да возвратя́тся вспять и постыдя́тся мы́слящии ми злая. ⁵Да бу́дут я́ко прах пред лице́м ве́тра, и А́нгел Господень оскорбля́я их. ⁶Да бу́дет путь их тма и по́лзок, и А́нгел Господень погоня́я их: ⁷я́ко ту́не скры́ша ми па́губу се́ти своея́, всу́е поноси́ша души́ мое́й. ⁸Да прии́дет ему сеть, ю́же не весть, и лови́тва, ю́же скры, да объимет и́, и в сеть да впаде́т в ню. ⁹Душа́ же моя́ возра́дуется о Господе, возвесели́тся о спасе́нии Его. ¹⁰Вся ко́сти моя реку́т: Господи, Господи, кто подо́бен Тебе́? Избавля́яй ни́ща из руки́ кре́пльших его, и ни́ща и убо́га от расхища́ющих его. ¹¹Воста́вше на мя свиде́теле непра́веднии, яже не ве́дех, вопроша́ху мя. ¹²Возда́ша ми лука́вая воз блага́я, и безча́дие души́ моей. ¹³Аз же, внегда́ они стужа́ху ми, облача́хся во вре́тище, и смиря́х посто́м ду́шу мою́, и молитва моя́ в не́дро мое́ возврати́тся. ¹⁴Я́ко бли́жнему, я́ко брату на́шему, та́ко угожда́х, я́ко пла́ча и се́туя, та́ко смиря́хся. ¹⁵И на мя возвесели́шася и собра́шася: собра́шася на мя ра́ны, и не позна́х, раздели́шася, и не умили́шася. ¹⁶Искуси́ша мя, подражни́ша мя подражне́нием, поскрежета́ша на мя зубы́ своими. ¹⁷Господи, когда у́зриши? Устрой душу мою от злоде́йства их, от лев единоро́дную мою. ¹⁸Испове́мся Тебе в церкви мно́зе, в лю́дех тя́жцех восхвалю́ Тя. ¹⁹Да не возра́дуются о мне вражду́ющии ми непра́ведно, ненави́дящии мя ту́не и помиза́ющии очи́ма. ²⁰Я́ко мне у́бо ми́рная глаго́лаху, и на гнев ле́сти помышля́ху. ²¹Разшири́ша на мя уста́ своя, ре́ша: бла́гоже, бла́гоже, ви́деша очи наши. ²²Ви́дел еси́, Господи, да не премолчи́ши. Господи, не отступи́ от мене́. ²³Востани, Господи, и вонми́ суду́ моему, Бо́же мой и Господи мой, на прю мою. ²⁴Суди́ ми, Господи, по правде Твоей, Господи Бо́же мой, и да не возра́дуются о мне. ²⁵Да не реку́т в сердца́х своих: бла́гоже, бла́гоже души нашей, ниже́ да рекут: пожро́хом его. ²⁶Да постыдя́тся и посра́мятся вку́пе ра́дующиися злом моим, да облеку́тся в студ и срам велере́чующии на мя. ²⁷Да возра́дуются и возвеселя́тся хотя́щии правды моея́, и да рекут вы́ну: да возвели́чится Господь, хотя́щии мира рабу Его. ²⁸И язык мой поучи́тся правде Твоей, весь день хвале́ Твоей.

¹В конец, отроку Господню Давиду, 35

²Глаго́лет пребеззако́нный согреша́ти в себе: несть страха Божия пред очи́ма его. ³Я́ко ульсти́ пред ним обрести́ беззако́ние свое и возненави́дети. ⁴Глаго́лы уст его беззако́ние и лесть, не восхоте́ разуме́ти еже ублажи́ти. ⁵Беззаконие помысли на ло́жи своем: предста всякому пути небла́гу, о злобе же не негодова́. ⁶Господи, на Небеси́ милость Твоя и истина Твоя до о́блак. ⁷Правда Твоя я́ко го́ры Божия, судьбы́ Твоя бе́здна мно́га. Человеки и скоты́ спасе́ши, Господи. ⁸Я́ко умно́жил еси́ милость Твою, Бо́же, сы́нове же челове́честии в кро́ве крилу́ Твоею наде́ятися и́мут. ⁹Упию́тся от ту́ка до́му Твоего, и пото́ком сла́дости Твоея напои́ши я́. ¹⁰Я́ко у Тебе источник живота́, во свете Твоем у́зрим свет. ¹¹Проба́ви милость Твою ве́дущым Тя и правду Твою пра́вым сердцем. ¹²Да не прии́дет мне нога́ горды́ни, и рука́ гре́шнича да не подви́жит мене́. ¹³Та́мо падо́ша вси де́лающии беззако́ние: изринове́ни бы́ша, и не возмо́гут стати.

Слава:

Псалом Давиду, 36

¹Не ревну́й лука́внующым, ниже́ зави́ди творя́щым беззако́ние. ²Зане́ я́ко трава́ ско́ро и́зсшут, и я́ко зе́лие зла́ка скоро отпаду́т. ³Упова́й на Господа, и твори́ благосты́ню, и насели́ зе́млю, и упасе́шися в бога́тстве ея́. ⁴Наслади́ся Го́сподеви, и даст ти проше́ния се́рдца твоего. ⁵Откры́й ко Господу путь твой, и упова́й на Него, и Той сотвори́т: ⁶и изведе́т я́ко свет пра́вду твою и судьбу́ твою я́ко полу́дне. ⁷Повини́ся Господеви и умоли́ Его. Не ревну́й спе́ющему в пути своем, человеку, творя́щему законопреступле́ние. ⁸Преста́ни от гне́ва и оста́ви ярость, не ревну́й, е́же лука́вновати. ⁹Зане́ лука́внующии потребя́тся, терпя́щии же Господа, ти́и насле́дят землю. ¹⁰И еще ма́ло, и не будет грешника: и взы́щеши место его, и не обря́щеши. ¹¹Кро́тцыи же насле́дят землю и насладя́тся о мно́жестве мира. ¹²Назира́ет грешный пра́веднаго и поскреже́щет нань зубы́ своими. ¹³Господь же посмее́тся ему, зане́ прозира́ет, я́ко прии́дет день его. ¹⁴Мечь извлеко́ша гре́шницы, напряго́ша лук свой, низложи́ти убо́га и ни́ща, закла́ти пра́выя сердцем. ¹⁵Мечь их да вни́дет в сердца́ их, и лу́цы их да сокруша́тся. ¹⁶Лучше малое пра́веднику, паче бога́тства грешных мно́га. ¹⁷Зане́ мы́шцы грешных сокруша́тся, утвержда́ет же пра́ведныя Господь. ¹⁸Весть Господь пути непоро́чных, и достоя́ние их в век будет. ¹⁹Не постыдя́тся во время лю́тое, и во днех гла́да насы́тятся, я́ко гре́шницы поги́бнут. ²⁰Врази́ же Господни, ку́пно просла́витися им и вознести́ся, исчеза́юще я́ко дым исчезо́ша. ²¹Зае́млет гре́шный и не возврати́т, пра́ведный же ще́дрит и дае́т. ²²Я́ко благословя́щии Его насле́дят зе́млю, клену́щии же Его потребя́тся. ²³От Господа стопы́ человеку исправля́ются, и пути его восхо́щет зело́. ²⁴Егда паде́т, не разбие́тся, я́ко Господь подкрепля́ет ру́ку его. ²⁵Юне́йший бых, ибо состаре́хся, и не ви́дех праведника оста́влена, ниже́ се́мене его прося́ща хле́бы. ²⁶Весь день ми́лует и взаи́м дае́т пра́ведный, и се́мя его во благослове́ние будет. ²⁷Уклони́ся от зла, и сотвори бла́го, и всели́ся в век века. ²⁸Я́ко Господь любит суд и не оста́вит преподо́бных Свои́х, во век сохраня́тся. Беззако́нницы же изжену́тся, и семя нечести́вых потреби́тся. ²⁹Пра́ведницы же насле́дят землю и вселя́тся в век ве́ка на ней. ³⁰Уста́ пра́веднаго поуча́тся прему́дрости, и язык его возглаго́лет суд. ³¹Закон Бога его в сердце его, и не за́пнутся стопы́ его. ³²Сматря́ет гре́шный пра́веднаго и и́щет е́же умертви́ти его. ³³Господь же не оста́вит его в руку́ его, ниже́ осу́дит его, егда́ су́дит ему. ³⁴Потерпи́ Господа, и сохрани́ путь Его, и вознесе́т тя, е́же насле́дити землю, внегда́ потребля́тися гре́шником, у́зриши. ³⁵Ви́дех нечести́ваго превознося́щася и вы́сящася, я́ко ке́дры Лива́нския. ³⁶И ми́мо идо́х, и се не бе́, и взыска́х его, и не обре́теся место его. ³⁷Храни незло́бие и ви́ждь правоту́, я́ко есть оста́нок человеку ми́рну. ³⁸Беззако́нницы же потребя́тся вку́пе: оста́нцы же нечести́вых потребя́тся. ³⁹Спасе́ние же пра́ведных от Господа, и Защи́титель их есть во вре́мя ско́рби. ⁴⁰И помо́жет им Господь, и изба́вит их, и и́змет их от гре́шник, и спасе́т их, я́ко упова́ша на Него.

Слава:

Трисвятое. Пресвятая Троице… Отче наш…

Тропари́, глас 5-й:

Страшный Твой Престо́л, лукавое мое житие́: и кто мя избавит тогда́шния ну́жды, а́ще не Ты поми́луеши мя, Христе Бо́же, я́ко Щедр и Человеколю́бец?

Слава: Попече́ние жития́ изгна́ мя рая́, и что сотворю́, отча́янный? Сего́ ради толку́ во врата́ и зову: Господи, Господи, отве́рзи ми покая́нием и спаси́ мя.

И ныне: Кий нарече́м храм Твой, Богоро́дице? Приста́нище ли духовное? Или́ рай сладости Небе́сныя, хода́тайствен жизни неконча́емыя? Вся бо и́маши до́брая, всегда моли́ся Христу спастися душа́м нашым.

Господи, помилуй. (40 раз)

Молитва

Боже Праведный и Хва́льный, Бо́же Великий и Крепкий, Бо́же Преве́чный, услыши гре́шнаго му́жа молитву в час сей: услыши мя, обеща́вый услы́шати во и́стине Тя призыва́ющих, и не омерзи́ мя, нечистыя устне́ иму́ща и во гресе́х содержи́ма, упование всех конце́в земли и странствующих дале́че. Приими́ оружие и щит и воста́ни в помощь мою: излей мечь и заключи сопротив гоня́щих мя. Запрети́ нечистым духово́м от лица безу́мия моего, и да отлучи́тся от моея мысли дух не́нависти и злопомне́ния, дух за́висти и лести, дух боязни и уныния, дух гордости и всякия ины́я зло́бы; и да угаснет всякое разжже́ние и движение пло́ти моея, от диа́вольскаго действа составляемое, и да просвети́тся моя душа и тело, и дух светом Твоего Божественнаго познания: да мно́жеством щедро́т Твоих дости́гну соединения веры, в мужа соверше́нна, в меру возраста, и просла́влю со А́нгелы и всеми святыми Твоими всечестно́е и великолепое имя Твое, Отца и Сына и Святаго Духа, ныне и присно и во веки веков. Аминь.

Кафисма шестая

¹Псалом Давиду, в воспомина́ние о субботе, 37

²Господи, да не я́ростию Твое́ю обличи́ши мене́, ниже́ гневом Твоим нака́жеши мене́. ³Я́ко стре́лы Твоя унзо́ша во мне, и утверди́л еси́ на мне ру́ку Твою. ⁴Несть исцеле́ния в пло́ти моей от лица гнева Твоего, несть ми́ра в косте́х моих от лица́ грех моих. ⁵Я́ко беззако́ния моя превзыдо́ша главу́ мою, я́ко бремя тяжкое отяготе́ша на мне. ⁶Возсмерде́ша и согни́ша раны моя от лица безумия моего. ⁷Пострада́х и сляко́хся до конца, весь день се́туя хождах. ⁸Я́ко лядвия моя наполнишася поруга́ний, и несть исцеле́ния в пло́ти моей. ⁹Озло́блен бых и смири́хся до зела́, рыка́х от воздыха́ния сердца моего. ¹⁰Господи, пред Тобою все желание мое, и воздыха́ние мое от Тебе не утаи́ся. ¹¹Сердце мое смяте́ся, оста́ви мя си́ла моя, и свет о́чию моею, и той несть со мною. ¹²Дру́зи мои и и́скреннии мои прямо мне прибли́жишася и ста́ша, ¹³и бли́жнии мои отдале́че мене́ ста́ша, и нужда́хуся и́щущии ду́шу мою, и и́щущии злая мне глаго́лаху су́етная и льсти́вным весь день поуча́хуся. ¹⁴Аз же я́ко глух не слы́шах и я́ко нем не отверза́яй уст своих. ¹⁵И бых я́ко человек не слы́шай и не имы́й во усте́х своих обличе́ния. ¹⁶Я́ко на Тя, Господи, упова́х, Ты услы́шиши, Го́споди Бо́же мой. ¹⁷Я́ко рех: да не когда́ пора́дуют ми ся врази́ мои: и внегда́ подвижа́тися нога́м моим, на мя велере́чеваша. ¹⁸Я́ко аз на ра́ны готов, и болезнь моя предо мною есть вы́ну. ¹⁹Я́ко беззако́ние мое аз возвещу́ и попеку́ся о гресе́ моем. ²⁰Врази́ же мои живут и укрепи́шася па́че мене́, и умно́жишася ненави́дящии мя без правды. ²¹Воздаю́щии ми злая воз благая оболга́ху мя, зане́ гоня́х благосты́ню. ²²Не оста́ви мене́, Господи Бо́же мой, не отступи́ от мене́. ²³Вонми́ в помощь мою, Господи спасения моего.

¹В конец, Идифу́му, песнь Давиду, 38

²Ре́х: сохраню́ пути́ моя́, е́же не согреша́ти ми язы́ком мои́м: положи́х усто́м мои́м храни́ло, внегда́ воста́ти гре́шному предо мно́ю. ³Онеме́х и смири́хся, и умолча́х от благ, и боле́знь моя́ обнови́ся. ⁴Согре́яся сердце мое́ во мне, и в поуче́нии моем разгори́тся огнь. Глаго́лах язы́ком мои́м: ⁵скажи́ ми, Господи, кончи́ну мою́ и число́ дней моих, ко́е есть? Да разуме́ю, что лиша́юся аз? ⁶Се пя́ди положи́л еси́ дни моя, и соста́в мой я́ко ничто́же пред Тобо́ю, оба́че вся́ческая суета́ всяк челове́к живы́й. ⁷Убо о́бразом хо́дит челове́к, оба́че всу́е мяте́тся: сокро́вищствует, и не весть, ко́му собере́т я́. ⁸И ны́не кто терпение мое, не Господь ли? И соста́в мой от Тебе есть. ⁹От всех беззако́ний моих изба́ви мя, поноше́ние безу́мному дал мя еси́. ¹⁰Онеме́х и не отверзо́х уст моих, я́ко Ты сотвори́л еси́. ¹¹Отста́ви от мене́ ра́ны Твоя́: от кре́пости бо руки́ Твоея́ аз исчезо́х. ¹²Во обличе́ниих о беззако́нии наказал еси́ человека и иста́ял еси́, я́ко паучи́ну, ду́шу его: оба́че всу́е всяк человек. ¹³Услы́ши моли́тву мою, Господи, и моле́ние мое внуши́, слез моих не премолчи́: я́ко пресе́льник аз есмь у Тебе и пришле́ц, я́коже вси отцы мои. ¹⁴Осла́би ми, да почи́ю, прежде даже не отъиду́, и ктому не буду.

¹В конец, псалом Давиду, 39

²Терпя́, потерпе́х Господа, и вня́т ми, и услы́ша молитву мою. ³И возведе́ мя от ро́ва страсте́й, и от бре́ния ти́ны, и поста́ви на ка́мени но́зе мои, и испра́ви стопы́ моя, ⁴и вложи́ во уста́ моя песнь но́ву, пе́ние Богу нашему. Узрят мно́зи и убоя́тся, и упова́ют на Господа. ⁵Блаже́н муж, ему́же есть имя Господне упова́ние его, и не призре́ в суеты́ и неистовле́ния ло́жная. ⁶Мно́га сотвори́л еси́ Ты, Господи, Бо́же мой, чудеса́ Твоя, и помышле́нием Твоим несть кто уподо́бится Тебе: возвести́х и глаго́лах, умно́жишася па́че числа́. ⁷Же́ртвы и приноше́ния не восхоте́л еси́, те́ло же сверши́л ми еси́, всесожже́ний и о гресе́ не взыска́л еси́. ⁸Тогда рех: се прииду́, в глави́зне кни́жне пи́сано есть о мне: ⁹е́же сотвори́ти во́лю Твою, Бо́же мой, восхоте́х, и зако́н Твой посреде́ чре́ва моего́. ¹⁰Благовести́х пра́вду в це́ркви вели́цей, се устна́м мои́м не возбраню́: Господи, Ты разуме́л еси́. ¹¹Пра́вду Твою не скрых в се́рдце мое́м, и́стину Твою и спасе́ние Твое рех, не скрых ми́лость Твою и и́стину Твою от со́нма мно́га. ¹²Ты же, Господи, не удали́ щедро́т Твои́х от мене́: ми́лость Твоя и и́стина Твоя вы́ну да засту́пите мя. ¹³Я́ко одержа́ша мя зла́я, и́мже несть числа́, постиго́ша мя беззако́ния моя, и не возмого́х зре́ти, умно́жишася па́че влас главы́ моея́, и се́рдце мое́ оста́ви мя. ¹⁴Благоволи́, Господи, изба́вити мя: Господи, во е́же помощи́ ми вонми́. ¹⁵Да постыдя́тся и посра́мятся вку́пе и́щущии ду́шу мою изъя́ти ю́, да возвратя́тся вспять и постыдя́тся хотя́щии ми зла́я. ¹⁶Да прии́мут а́бие студ свой глаго́лющии ми: бла́гоже, бла́гоже. ¹⁷Да возра́дуются и возвеселя́тся о Тебе вси и́щущии Тебе, Господи, и да реку́т вы́ну: да возвели́чится Господь, лю́бящии спасе́ние Твое. ¹⁸Аз же нищ есмь и убог, Господь попече́тся о мне. Помо́щник мой и Защи́титель мой еси́ Ты, Бо́же мой, не закосни́.

Слава:

¹В конец, псалом Давиду, 40

²Блаже́н разумева́яй на ни́ща и убо́га, в день лют изба́вит его́ Господь. ³Господь да сохрани́т его́, и живи́т его, и да ублажи́т его на земли́, и да не преда́ст его́ в ру́ки враго́в его́. ⁴Господь да помо́жет ему на одре́ боле́зни его: все ло́же его обрати́л еси́ в боле́зни его. ⁵Аз рех: Господи, поми́луй мя, исцели́ ду́шу мою, я́ко согреши́х Ти. ⁶Врази́ мои ре́ша мне зла́я: когда́ у́мрет и поги́бнет имя его? ⁷

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.

Примечания

1

Когда написано «Слава:», «И ныне:», надо читать полностью: «Слава Отцу и Сыну и Святому Духу», «И ныне и присно и во веки веков. Аминь».

Вернуться

2

На «Славе» Псалтири читается: Сла́ва, и ны́не. Аллилу́иа, аллилу́иа, аллилу́иа, сла́ва Тебе́, Бо́же. (Трижды) Сла́ва, и ны́не.

Вернуться